Sáska község  Önkormányzata képviselő – testületének

7/2011.(VI.30.) önkormányzati

r e n d e l e t e

A helyi rendeletek előkészítésében való társadalmi részvételről
Sáska község  Önkormányzatának képviselő – testülete a helyi önkormányzatokról szóló  .1990.  évi LXV. törvény 103/B. §-ában foglalt felhatalmazás alapján  a következőket rendeli el:

Alapelvek
1. §

(1) A társadalmi egyeztetés során biztosítani kell, hogy a véleményezési folyamatban a véleményeknek a lehető legszélesebb köre jelenjen meg.

(2) Az önkormányzati rendeletek előkészítése során biztosítani kell az egyeztetések átláthatóságát, azok minél teljesebb körű nyilvánosságát.

A társadalmi egyeztetésre vonatkozó közös szabályok

2. §

(1) Társadalmi egyeztetésre kell bocsátani a helyi önkormányzati rendelet tervezetét és indokolását (a továbbiakban együtt: tervezet).

(2) A tervezet társadalmi egyeztetésre bocsátását megelőzően a jegyző döntése alapján társadalmi egyeztetésre lehet bocsátani a tervezet koncepcióját is.

(3) Nem kell társadalmi egyeztetésre bocsátani

a) a költségvetésről, annak módosításáról, végrehajtásáról

b) helyi adóról, annak módosításáról,

c)  továbbá a fizetési kötelezettséget megállapító önkormányzati rendeletek tervezeteit.
(4) Nem kell társadalmi egyeztetésre bocsátania a tervezetet, koncepciót, ha az egyeztetés Sáska község Önkormányzatának pénzügyi - gazdasági,  természetvédelmi, környezetvédelmi vagy örökségvédelmi érdekeinek védelmét veszélyeztetné.

(5) Nem kell társadalmi egyeztetésre bocsátani az önkormányzati rendelet tervezetét, ha annak sürgős elfogadásához kiemelkedő közérdek fűződik.

3. §

(1) A társadalmi egyeztetésre bocsátásért, annak lefolytatásáért és a beérkezett vélemények feldolgozásáért az önkormányzati rendelet előkészítéséért a körjegyző felelős.

(2) Ha a  rendelet tervezet  önkormányzati rendelet módosítására,   és a módosított rendelet több mint egyötödének módosítására irányul, a módosítani kívánt hatályos normaszöveget az önkormányzat hivatalos honlapján a tervezett módosításokkal egységes szerkezetben, a tervezett módosításokat külön is megjelölve kell közzétenni.

A társadalmi egyeztetés formái

4. §

  A társadalmi egyeztetés formái a következők:

a) az önkormányzat hivatalos honlapján – fórumon belül -  megadott elérhetőségen keresztül biztosított véleményezés (a továbbiakban: általános egyeztetés), és

b) más személyek, intézmények és szervezetek által történő közvetlen véleményezés (a továbbiakban: közvetlen egyeztetés).

Általános egyeztetés
5. §

(1) Társadalmi egyeztetés keretében  az  általános egyeztetés tartása minden esetben kötelező.

(2) A társadalmi egyeztetés keretében közzé kell tenni az önkormányzat honlapján a társadalmi egyeztetésre bocsátott tervezetet és koncepciót  valamint a rendelet-tervezet  előzetes hatásvizsgálatát

(3) E rendelet 2. § (3) bekezdése alapján a társadalmi egyezetésre nem bocsátott tervezeteket is közzé kell tenni a honlapon.

6. §

(1) A honlapon megadott tematikus fórum oldalon keresztül bárki véleményt nyilváníthat a társadalmi egyeztetésre bocsátás céljából közzétett tervezetről, koncepcióról. A véleményeket a fórumon kizárólag regisztrált felhasználók küldhetnek. 

(2) A közzétett tervezeteket a közzétételtől számított egy évig nem lehet a honlapról eltávolítani.

7. §

(1) A tervezetet úgy kell közzétenni, hogy a tervezet céljához és hatálybalépéséhez igazodóan megfelelő idő álljon rendelkezésre a tervezet érdemi megítéléséhez és a vélemények kifejtéséhez, továbbá a jogszabály előkészítőjének arra, hogy a beérkezett véleményeket, javaslatokat érdemben mérlegelhesse.

(2) A véleményezési határidő minimum 15 nap. 

(3) A véleményező adatainak kezeléséhez szükséges hozzájárulást a személyes adatok védelméről és a körérdekű  adatok nyilvánosságáról szóló törvényben foglalt vélelem szerint megadottnak kell tekinteni. Erre a tényre a véleményező figyelmét a vélemény-nyilvánítás előtt fel kell hívni.

8. §

(1) A jogszabály előkészítéséért felelős személy mérlegeli a beérkezett véleményeket és azokról, valamint az elutasított vélemények esetében az elutasítás indokairól összefoglalót készít. A jogszabály előkészítése során nem áll fenn az egyedi válaszadási kötelezettség.

(2) Az (1) bekezdés alapján elkészítendő összefoglalót az önkormányzati rendelet tervezettel együtt kell a képviselő – testület elé terjeszteni, ezzel egy időpontban kell közzétenni.

9. §

Az önkormányzat honlapján keresztül elérhetőséget biztosít arra, hogy az önkormányzati rendelet hatályosulásával kapcsolatos észrevételeket, problémákat, valamint a jogszabály módosítására vonatkozó javaslatokat bárki jelezhesse a jogszabály előkészítőjének.

Közvetlen egyeztetés

10. §

(1)  Az önkormányzati rendelet előkészítéséért felelős személy azon szervezetekkel, amelyek az adott jogterületek szabályozásának előkészítésében széles társadalmi érdeket jelenítenek meg a településen, vagy az adott jogterületen tudományos tevékenységet végeznek közvetlen egyeztetést folytathat le.

(2) Széles társadalmi érdeket jelenítenek meg a  községben  a következő szervezetek: 

a) Nyugdíjasklub

b) Vöröskereszt helyi szervezete

c) „ SÁSKA TELEPÜLÉSÉRT „ Közalapítvány

d) Zalahaláp-Sáska Tűzoltó Egyesület Sáskai egysége

(3) Közvetlen egyeztetést kell lefolytatni az alábbi tárgyköröket szabályozó önkormányzati rendelet tervezetek esetében:

a) helyi építési szabályzat,

b) szociális ellátások helyi szabályairól.

Záró rendelkezés

11.§

(1) E rendelet 2011. július 1. napjával lép hatályba.  

(2) Kihirdetéséről a körjegyző gondoskodik az SZMSZ-ben szabályozott módon.

Kovács Nándor





Dr. Gelencsér Ottó

polgármester





körjegyző

A rendeletet kihirdettem:

Sáska , 2011. június   30-án. 

Sáska, 2011. június 30. 

                                                                                                      Dr. Gelencsér Ottó 

                                                                                                             Körjegyző 

